
Michelle Styles

Når sommer blir til høst

Oversatt av Rolf Kirknes


Kjære leser!

Etter å ha betraktet angrepet mot Lindisfarne fra et vikingperspektiv, ville jeg gjerne se det med øynene til folk som levde i Northumbria. Særlig ønsket jeg å studere reaksjonene og fortelle historien til en kvinne som ved en tilfeldighet forelsket seg i en viking.



Under mitt arbeid ble jeg særlig fascinert av historien om St. Cuthberts storm i 794. Da angriperne kom for andre gang, ble de tilsynelatende overrasket av et forferdelig uvær. Kongen av Northumbria greide å drepe lederen, og resten druknet eller ble drept. Etter dette fikk Northumbria være mer i fred, men frykten for nye angrep slapp aldri taket.



Jeg håper dere blir like begeistret når dere leser historien om Valdar og Alwynn som jeg var da jeg skrev den.

Michelle Styles




Til Linda Fildew,

som alltid setter pris på en god vikinghistorie.


Første kapittel

Juni 795 – utenfor kysten av Northumbria

Håpet om å vende tilbake til Raumerike og Sand med livet i behold, hang i en svært tynn tråd. Valdar Nerison regnet det som sannsynlig at han aldri kom til å se nevøene sine igjen, at han aldri mer skulle sitte under bjelkene i langhuset, aldri mer puste inn den friske luften der hjemme. Innerst inne visste han at det ville gå slik. Han hadde visst det helt siden mytteristene slo til for fem netter siden og drepte vennene hans, blant dem lederen i felaget.

Girmir, lederen for mytteristene, ville aksjonere før skipet nådde kysten, sannsynligvis når konturene av de første husene kom til syne. Men akkurat nå trengte de en levende Valdar til å navigere med solsteinen. Girmir gikk ut fra at Valdar trodde på den sleske forsikringen om hvor verdifull han var for dem. Men der tok Girmir så skammelig feil.

Det eneste Valdar tenkte på, var tidspunktet for flukten. Når skulle han sette seg i bevegelse? De voktet ham som ravner og hadde tatt fra ham alle våpen.

Valdar satt krumbøyd over åren for å beskytte seg mot regn og skumsprøyt, prøvde å finne det beste øyeblikket. Han slo fra seg den ene planen etter den andre. For hver dag som gikk, ble det klarere og klarere at mennene trodde på Girmirs løfter om mer gull og flere slaver enn de i sine villeste fantasier kunne forestille seg, bare de fulgte ham.

Stormen økte i intensitet, og Girmir begynte å mumle noe om å gjøre et offer til stormguden Ran, et menneskeoffer. «Bedre at én mann dør enn at vi stryker med alle sammen», erklærer han. Blodet frøs i Valdars årer.

Valdar kikket til venstre idet et lyn lyste opp himmelen. I det fjerne skimtet han konturene av land. For første gang siden mytteriet ble han fylt av et lite håp. En sommer for lenge siden hadde han og broren lært å svømme. Det var mange år siden, men han gikk ut fra at ferdigheten ikke var glemt. Han øynet en ørliten sjanse.

«Stormen øker på. Ran og Tor er begge i et fryktelig humør», skrek Valdar for å overdøve braket fra Tors hammer mot selve himmelhvelvingen, den største av alle ambolter. «Hvis du virkelig mener dette med et offer, så gjør det før vi går til bunns alle sammen.»

«Har du lyst til å overta kommandoen?» Girmir løp bort og satte en kniv mot Valdars hals. «Du husker hvordan det gikk med Horik den yngre. Og med Sirgurd.»

«Båten er din nå, Girmir, men jeg må få si hva jeg mener.» Valdar sluttet å ro og stirret på kuppmakeren, som hadde gått til angrep om natten og drept Horik før han rakk å få tak i sverdet sitt. Deretter hadde han tvunget en febersyk Sirgurd til å slåss. «Denne stormen er i tøffeste laget. Vi bør søke nødhavn.»

«Det eneste som kan blidgjøre gudene, er et offer. Det har jeg sett før.» Girmir nikket mot den yngste av karene, som krøp sammen bak åren sin. «Det er ærefullt å ofre seg for å redde sine kamerater. Noen bør melde seg frivillig.»

Det ble helt stille. Alle hvilte på årene.

«Jeg?» Valdar måtte brøle for å overdøve vinden.

Girmir satte opp et medfølende ansikt. «Du er flink til å navigere, Valdar uten sverd, og det trenger vi. Jeg har gitt mitt ord på det. Du skal se Raumerike igjen.»

«Hvis det er så ærefullt, bør vi vel trekke lodd», sa Valdar mens han dukket for bommen og satte opp fellen sin. Girmir ville drepe ham så snart Raumerike var i sikte, kanskje før. Hans ord var ikke mye verdt. «La gudene bestemme … hvis du tør.»

Selv Girmirs lojale tilhengere mumlet samtykkende. Girmirs stikkende øyne skottet både til høyre og venstre, søkte støtte, men fant ingen.

«Hvem blir det?» Valdar økte presset, mens et nytt lyn flerret over himmelen og lyste opp de søkkvåte og beklemte ansiktene. «Hva vil Ran bli mest fornøyd med … ditt valg eller sitt eget?»

Girmir bleknet lett, skjønte at han hadde gått i en felle. «Jeg lar gudene bestemme.»

«Jeg kan holde brikkene», sa en av karene.

Girmir nikket. «Sett i gang, og la Valdar uten sverd plukke de riktige steinbrikkene. Jeg vil ikke beskyldes for å jukse foran gudene.»

Valdar tok opp et sett med tafl-brikker fra kisten sin, demonstrerte for alle at han la hvite brikker i en tom tøypose sammen med én svart, ga så posen til den mannen som hadde tilbudt seg å bære den rundt.

Etter dager med passivitet og ydmykelse føltes det godt å endelig få gjøre noe. Det var viktig for ham å gjenvinne selvrespekten før han døde. Altfor lenge hadde han levd med de mørke og destruktive tankene, som om han hadde en fråtsende orm i magen, en ekkel mistanke om at han burde ha etterkommet Horiks ønske og sittet oppe med ham den kvelden.

Han burde ha våknet før Horik den yngre ble drept, før hans eget sverd ble tatt fra ham. Han skulle ha trosset alle innøvde forsiktighetsregler, fulgt magefølelsen og grepet inn før alt kom helt ut av kontroll.

Hvis båten gikk ned, var det ingen annen enn denne guttungen han ville prøve å redde. De hadde Horiks blod på hendene. På Girmirs ordre hadde de alle satt kniven i Horik for å vise at de var villige til å ofre livet for den nye lederen. Da Valdar bare gjorde en symbolsk bevegelse mot den livløse kroppen, så han Girmirs fordreide ansikt og skjønte at hans skjebne var beseglet.

«Du først, Girmir! Du er lederen!»

De så svetteperler på pannen hans. «Ha! En hvit brikke!»

Én etter én trakk mennene i felaget en brikke. Yngstemann ble likblek da han så at hans brikke var mørkere enn de andres. Valdar la sin hånd over guttens. «Lukk opp hånden og snu steinen. Du bare innbiller deg at den er svart.»

Gutten gjorde som Valdar sa. «Steinen blinker hvitt på denne siden. Men jeg trodde …»

«Rare greier, ikke sant?»

Valdar veide posen i hånden og speidet mot klippene i det fjerne. Han hadde en sjanse. Han kunne svømme. Kroppen hans sitret av nervøs forventning. Det var bedre å dø i kamp enn å bli slaktet som et dyr. Var det farlig å bløffe gudene og skjule den svarte steinen for gutten? Kanskje, men de hadde forlatt ham for fem netter siden.

«Gudene har lyst til å straffe meg i dag.» Han holdt den skinnende svarte steinen i været.

Han ventet litt mens de andre krigerne kikket på hverandre og mumlet. Men det lettede uttrykket i guttens ansikt var verdt alt sammen.

Girmir trakk på skuldrene. «Gudene har bestemt. Jeg binder armene dine, Nerison, men Ran foretrekker et levende offer, så jeg skal ikke skjære over strupen på deg. Det får han selv ordne med.»

Valdar lukket øynene. Han burde ha skjønt at sadisten Girmir ville binde sammen armene hans. Han måtte stole på beinsparkene hvis han ikke klarte å frigjøre armene. Han kunne likevel klare å komme seg til land. «Som du vil. Men husk at oppgjørets time vil komme. Gudene straffer de som bryter sine løfter.»

Valdar fikk utdelt sin del av byttet. Girmir tok tak i armen hans. «Ditt offer vil blidgjøre gudene. Du skal også få med deg sverdet ditt. Alle ære for din oppførsel. Måtte du dø med den samme ære.»

Valdar spente sverdet rundt livet før han kastet solsteinen til den unge gutten. «Du er sjef for navigeringen nå. Bruk den godt, som jeg viste deg.»

Girmir sperret opp øynene. «Kan han navigere?»

«Du vil nok ikke miste enda en navigatør, Girmir. Hvordan skal du ellers komme deg hjem?»

Gutten ble rød på ørene. «Jeg har alltid beundret deg, Valdar. Jeg vet hva du har gjort for meg.»

«Bind armene mine.» Valdar tok guttens hånd. «Vil du gjøre det for meg?»

Guttens øyne ble vidåpne. «Ai, det vil jeg.»

«Flink gutt.»

«Når du kommer hjem, vil solsteinen vente på deg. Bare spør etter Eirik, Thorens sønn. Da vil de føre deg til min hytte. Moren min reiser mye rundt», hvisket gutten. «Nornene er ikke ferdige med deg. Det vet jeg innerst inne.»

«Jeg skal ofres.» Valdar laget en liten åpning mellom håndleddene sine. «Hvordan kan de unngå å klippe over livstråden min?»

«Moren min sier det alltid på den måten.» Gutten bandt tauet, men lot åpningen være der. «Du må stole på at nornene vet når tiden er inne for å klippe over livstråden din.»

«Få det overstått!» Girmir brølte for å overdøve tordenbrakene. «Tor blir bare sintere og sintere.»

Valdar nikket og klatret opp på den snerrende bjørnen som prydet baugen. Vinden pisket voldsomt mot ham. Han prøvde å tenke på alt han hadde vært med på, og alt som var ugjort, men han kunne ikke få tankene bort fra de lave, hvite klippene han skimtet i horisonten. Han hadde en aldri så liten mulighet til å klare det. Gudene ville kanskje at han skulle leve, at han med sverdet i hånden og gullet i pungen skulle skape rettferdighet for de døde.

Han lyttet til ordene i ritualet, og så hoppet han. Vannet traff ham med sin stikkende, iskalde kraft. Han sank dypere og dypere ned i de svarte virvlene, helt til lungene var i ferd med å sprenges. Så begynte han å sparke med beina. Han steg og steg til hodet greide å bryte opp gjennom bølgene. Han vred armene til knuten ga etter og de var fri.

Skipet var helt borte. Alt rundt ham var mørkt og grått. Valdar beveget seg i sirkler til han skimtet noe som lignet en hvit sandstrand, og han svømte i retning av den. For hvert beintak han tok, ble det lettere å få tak på den gamle svømmeferdigheten.

Oppgjørets time ville komme. Og Girmir skulle få betale dyrt, det lovet han seg selv. Det var mer enn grunn nok til å holde seg i live.

*

Den skarpe solen glitret på den vakre, blå vannflaten. Alwynn skjermet øynene med hånden og lot blikket gli langs havkanten. Siste natts storm hadde ført med seg en uvanlig stor mengde med tang, drivved og sjøkull. Det var derimot ingen tegn til menneskelik eller havarerte skip, slik det hadde vært på denne tiden året før, etter at St. Cuthberts storm hadde reddet dem alle fra en ny invasjon.

Denne gangen var det ikke kroppsdeler som lå strødd rundt, men det var god tilgang på mye annet man kunne la seg blende av.

Hun ristet lett på hodet. Hun likte ikke å tenke på hva moren ville sagt om sin datter, en kvinne med kongelig Idling-blod i sine årer, men som i virkeligheten drev skattejakt blant drivgodset i strandkanten. I morens verden skulle kvinner høyt på strå veve vakre veggdekorasjoner til hjem og kirke og bestyre velstelte eiendommer. De skulle absolutt ikke skitne til hendene sine med sjøkull.

Moren hadde aldri vært nødt til å overleve etter at mannen hennes plutselig døde og etterlot seg mengder av ubetalt gjeld. Men slik hadde det vært for Alwynn. Hun hadde solgt mye av det som kunne selges, men klart å beholde en mindre bygning og noe av jorden.

«Jeg gjør det jeg må gjøre! Hvordan kan jeg be andre om noe jeg selv nekter å gjøre?» Alwynn bøyde seg trassig ned, plukket opp en klump med sjøkull og holdt den opp i luften før hun la den i kurven sin.

Hvis fangsten ble lønnsom og alle betalte landskylden i tide, kunne hun om ikke lenge legge denne vanskelige tiden bak seg og overlate sjøkullet til andre. Snart kunne Merri utstyres med en anstendig medgift og ha mulighet til å finne seg en mann av god familie. Hun selv ønsket bare å være i fred og stelle i hagen. Hun ønsket frihet til å velge hvem hun ville gifte seg med, frihet til å velge om hun i det hele tatt skulle gifte seg. Eller til å velge klosterlivet. Men for øyeblikket trengte hun hver eneste klump.

«Der ser du, jeg hadde rett!» Merewynn kom løpende og slengte en dobbel håndfull med sjøkull ned i kurven. De blonde krøllene flommet ut under hetten Alwynn hadde insistert på at stedatteren skulle bære. Merewynn ville bli ti år til høsten. Det var på tide at hun begynte å oppføre seg som en ung kvinne, og ikke som en villstyring som drev rundt i heiene. «Mye å finne etter en slik sommerstorm. Snart finner vi en stor skatt, og da trenger du ikke lenger å bekymre deg for det du skylder kongen. Rart at vi ikke har vært her før. Så moro!»

«Hold deg i nærheten, Merri. Og du skal ikke forbarme deg over noen dyr. Vi har ikke plass til flere i den nye bygningen.»

Merewynn skar en grimase. «Hvis vi ser godt etter, kan vi sikkert finne en ledig krok. En liten mus tar ikke mye plass. Eller kanskje en ravn. Jeg har alltid ønsket meg en tam ravn. Og nå kan ikke fader Freodwald kritisere rotet vårt lenger.»

Alwynn studerte fjeset hennes. Den nye presten hadde klaget mye, og det hadde vært en lettelse da han dro videre til neste gods. Nå var det andre som måtte sørge for store mengder øl, masse søtsaker og et flammende bål til prestens kalde bein. Det hadde vært litt av et sjokk for dem. De var vant til den gamle presten, som var helt annerledes. «Biskopen setter ham høyt.»

«Men han liker ikke ravner. St. Oswalds fugl. Kan du forstå det? Han sa at de biter deg i fingrene og roter til overalt.»

«Nå skal du høre her, Merri.» Alwynn la hånden på hoften hennes og satte øynene i henne. «Vi er her for å finne ting vi har bruk for, ikke for å skaffe oss flere dyr. Jeg vil ikke at mer land skal bli tatt fra oss. Du må ha en anstendig medgift når den tid kommer. Da jeg giftet meg med din far, lovet jeg å ta vare på deg som om du var min egen.»

Merri sukket dypt. «Jeg likte deg bedre da du ikke var nødt til å være så praktisk, kjære stemor. Noen ganger tar det litt tid før man skjønner at det er noe man trenger, og så …» Hun knipset med fingrene. «En ravn kan trenes opp til å fly med meldinger. Hvis nordboerne prøver å angripe, kan vi la den fly rett til kong Athelfred, og han kan be til St. Cuthbert om at han må sende en ny storm, og …»

«Du krever mye av denne ukjente ravnen.»

«Ravner er slik, og jeg vil være forberedt hvis nordboerne kommer for å drepe oss i sengene våre.» Merri lot som om hun grøsset.

«Etter stormen i fjor tar det nok en god stund før de prøver å angripe igjen. De mistet mange skip og lederen sin. Husk hva kongen sa.»

«Eller kanskje vi kunne finne en falk med skadet vinge», fortsatte Merri. «Den kunne tilhøre en adelsmann som ble hodestups forelsket i deg, og du kunne leve lykkelig i alle dine dager. Du kunne til og med bli dronning.»

«Du hører altfor mange eventyr, Merri. Kongen er min fjerne slektning. Jeg ønsker at han får et langt liv.»

«Det kunne være en adelsmann fra et annet kongedømme, som ikke har en god konge.»

«Merri!»

«Men …» Jentungen satte opp et uskyldig ansikt. «Det kunne hende.»

Alwynn kikket ned på ullkjolen sin. Med tre bøter og flekkete skjørt hadde den absolutt sett bedre dager. Og hun ville helst ikke tenke på Edwins useriøse tilbud om å ta henne som elskerinne etter at kongen nå hadde gjort ham til lensherre. Han var skåret av samme rot som hennes avdøde mann … mer interessert i egen posisjon enn i andres velferd. Hun grøsset ved tanken på at hun som ungjente hadde tryglet faren om å få lov til å gifte seg med Theodbald. Han hadde virket så snill og kjekk der han sto med sin lille datter i armene.

«Jeg har nok ikke så mye å tilby en mann, i alle fall ikke en som skal bli konge.»

«Du har mørkt hår og øyne så grønne som vårgresset. Og du er klok. Du vet mye om urter og helbredelse, og du har sangstemme som en engel. Kan du ikke synge litt nå, stemor?»

«En prins trenger mer enn en kone med pent ansikt. Adelsmenn trenger koner som skjønner seg på politikk, og som kan føre dem til tronen. Jeg vil heller være i hagen min enn ved hoffet.» Alwynn overhørte demonstrativt spørsmålet om sang. Etter at hun avslørte ektemannen Theodbalds svik, hadde hun ikke hatt noen glede av musikk. Halsen snørte seg sammen når hun prøvde å synge. Av alt det hun hadde mistet, var det sangstemmen som smertet mest.

Merri knyttet nevene. «Noen ganger må man tro på bedre tider. Det har du selv sagt, etter at far døde og alt gikk galt. Og jeg tror på det. En vakker dag vil alt bli bra for oss begge.»

Alwynn tvang frem et smil. Kanskje Merri hadde rett. Kanskje hadde hun vært altfor seriøs i de siste månedene, men det var vanskelig å være munter når man hadde mistet nesten alt. Det begynte med at Theodbald ble drept i en jaktulykke. Han var full og ble stanget av et villsvin. Ingen munk kunne gjøre noe for å redde ham. Det var da all gjelden hans ble avslørt for henne, og hun måtte ta hele ansvaret for den. «Din fars død … forandret mye.»

Pikebarnet nikket alvorlig. De gylne krøllene duvet i solskinnet. «Jeg vet det. Men jeg drømmer ennå om at vi bor i det store huset og har en stall full av hester.»

«Det er ingenting i veien med det nye huset. Det var der min bestemor vokste opp, og det har absolutt sine fordeler. Det har en stor urtehage.»

Merri rynket på nesen. «Hvis man liker planter …»

«Vi trenger ingen prins. Jeg klarer å beholde dette huset.»

«Jeg vet at min virkelige mor holder øye med oss fra himmelen, men hva med far?» spurte Merri med lav stemme. «Kan han se meg der han er?»

Alwynn betraktet morgensolens spill på de avslipte steinformasjonene. De små krusningene på havet lignet ikke på de kjempebølgene som måtte ha slått inn mot stranden kvelden før. «Han holder øye med deg fra et annet sted. Nå må vi fylle kurven med sjøkull før solen kommer for høyt på himmelen. Jeg har en liste så lang som armen min med ting som må gjøres i dag. Gode har dratt for å besøke niesen sin, og gårdskarene er opptatt med å klippe sauer. Og så må jeg se om den nye møllesteinen virker som den skal.»

Alwynn holdt tett med at hun ikke ante hvordan de skulle få møllen i drift igjen, eller hvordan hun skulle rekke å fikse alle de andre praktiske tingene som ventet. Og hun hadde ikke råd til å ansette en ny forvalter, selv om hun fant en hun kunne stole på. Men de skulle nok komme seg gjennom det, på en eller annen måte.

Merri nikket. «Det er lettere nå når Gode har sin egen hytte. Hun prøver alltid å hindre meg i å gjøre de morsomste tingene, og fordi hun var din barnepike, så hører du på henne.»

«Og nå skal vi finne noe til samlingen din … kanskje et skjell eller en fjær. Men ingen ravn eller falk. Vi har altfor mange munner å mette.»

Merri nappet henne i ermet. «Hva er det der, stemor? Er det en mann?»

Alwynn kvalte et skrik. En mannskropp lå like under flomålet. En taustump hang fra den ene armen, og håret hans lyste gullgult i morgensolen. Men det var kroppen hans som tiltrakk oppmerksomheten … fra de brede skuldrene og nedover mot den smale midjen.

Et lite øyeblikk lurte hun på hvordan han hadde vært i levende live. Han var en slik mann som får hjertet til å stanse.

Hun ristet på hodet. Nå holdt hun på å bli verre enn Merri. Etter Theodbald burde hun vite at et vakkert ansikt ikke er noen garanti for et godt hjerte. Hun måtte være praktisk og hardhjertet, ikke den svermeriske typen hun engang hadde vært. Han kunne ha gull eller sølv eller noe annet av verdi på kroppen. Alle andre ville lett etter det uten å nøle. Den stakkars fyren hadde ikke mer bruk for det nå når han var død.

«Kroppen har nok kommet inn med stormen.»

Merri gulpet. «Er han …?»

«Kunne noen ha overlevd en slik storm? I sjøen? Du kjenner alle skjærene og fjellknattene.»

«Hva skal vi gjøre? Hente lord Edwin? Du vet hva han sier … ingen skal holdes i live hvis de blir vasket opp på stranden.»

Alwynn strammet grepet om kurven. Det siste hun ønsket å se nå, var fliret til Edwin. Han ville gjøre krav på alt som ble funnet på mannskroppen.

Hun hadde sverget på at hun heller ville sulte enn gi etter for den mannen. Han hadde allerede tatt mesteparten av det hun eide.

«Ikke ennå. Det har vi god tid til å gjøre senere. Han ville bare stille spørsmål … spørsmål om … om kurven med sjøkull.»

Merri nikket. «Fint. Jeg liker ham ikke.»

«Du er ikke alene om det.»

Alwynn svelget hardt. Hun hatet at hun hadde falt så dypt … blitt likrøver. Hun pustet dypt inn og knyttet nevene. Hun skulle klare det. Hun gjentok det løftet hun hadde gitt da hun oppdaget omfanget av Theodbalds svik … hun skulle overleve, og Merri skulle bli godt gift. Ektemannens utskeielser skulle ikke ødelegge flere liv.

«Du blir her, Merri», sa hun og dyttet en flagrende hårlokk tilbake på plass bak øret. Hun kjempet en stille kamp for ikke å brekke seg. Hun hadde stelt lik før. «Så kan du med hånden på hjertet si at du ikke hadde noe med den døde å gjøre.»

«Du blir mer og mer lik Gode.»

«Stol på meg. Du har lyst til å holde deg unna.» Alwynn bøyde seg ned og så Merri i øynene. «Hvis noen sier noe, så er du uskyldig.»

«Jeg er innblandet.» Merri vred seg løs og sparket til en stein så den spratt bortover stranden. «Jeg vet hva far gjorde. Det er jeg som burde beskytte deg. Han sviktet deg og lot deg sitte igjen med et berg av gjeld. Det sier alle når du ikke hører det.»

Alwynn la en hånd på jentungens skulder. Rolig ba hun Merri om å ikke høre på alt det der … om slåssingen, utroskapen og spillingen som hadde satt ham i stor gjeld. «Det tilhører fortiden, Merewynn. Jeg er opptatt av det som er nå.»

«Hvis krigeren er i live … vil du redde ham? Eller vil du gjøre som lord Edwin får alle andre til å gjøre?»

«Han er død», slo Alwynn kategorisk fast.

«Lord Edwin tar feil. Du må vite at en mann er skyldig før du dreper ham. Ellers er du en morder. Da er du akkurat som nordboerne.»

Alwynn la hånden på Merris skulder. Hun mente akkurat det samme. «Det er helt riktig. Hvis han lever, skal vi pleie ham til han friskner til.»

«Lover du det?»

«Det lover jeg, lille venn.» Alwynn knelte ved siden av Merri og tok hendene hennes i sine. «Men du må ikke ha forhåpninger.»

«Hvis han er død, kan jeg få sverdet hans? Jeg kan se at det blinker i solen ved siden av ham. Jeg kunne lære meg å bruke det. Jeg har ikke lyst til å bli nonne!»

«Merri!»

Med det frekke lille smilet sitt virket hun helt uforbederlig. Alwynn sukket. Merri visste akkurat hvordan hun skulle snurre stemoren rundt lillefingeren, hadde alltid gjort det … fra den aller første gangen de møttes. Jenta hadde vært et virkelig lyspunkt i ekteskapet hennes, og hun kunne ikke ha elsket henne mer om hun hadde vært hennes egen.

«Hvis du vil at jeg skal holde meg unna liket, må du love meg noe.» Merri slo seg lett på munnen med fingrene. «Jeg er ikke snill helt gratis.»

«Vær snill nå, så skal vi spise noe riktig godt i kveld.»

Merris øyne lyste opp. «Noe annet enn den suppen vi hadde i går?»

«Det lover jeg. Jeg kan bake yndlingskakene dine, de som lager lyd når de stekes.»

Merri myste opp mot henne. «Men jeg vil ha sverdet også. Du solgte alle sverdene etter far. Hvordan tror du vi kan holde på eiendommen uten sverd? Folk vil ha en sterk herre, ellers er det ikke sikkert de betaler det de skylder oss.»

«Hvilke folk er det du snakker om nå?»

«Det går rykter, vet du …»

«Du må ikke høre så mye på sladderen til tjenestefolkene.» Alwynn slo armene rundt stedatterens midje og prøvde å få tankene bort fra det som hadde plaget henne de siste månedene. Det kunne vente til hun hadde undersøkt liket.

Ingen kunne ha overlevd den stormen. Tanken på å rane den døde var forferdelig, men på den ene fingeren hans skimtet hun den matte glansen av gull. Andre ville ikke nølt et øyeblikk. Og straks hun var ferdig med å undersøke liket, skulle hun lage en verdig begravelse. Den stakkars mannen fortjente såpass. Men de dystre tankene var der stadig. Det var som å være skitten innvendig.

«Hvis han har et sverd, skal vi selge det. Unge damer av god familie bærer ikke sverd. De skal skape fred rundt seg, også når de viser seg for unge menn.»

Merri satte seg ned på huk og la haken på knærne. «Da er det best for deg om han er i live, for jeg har ikke tenkt å skape fred rundt meg. Jeg vil lære å slåss, slik at jeg kan ta tilbake den formuen far mistet.»

Uten å svare gikk Alwynn bort til den livløse mannen. På nært hold var han enda mer imponerende. Sjøvannet hadde klistret trøyen inntil overkroppen, og hun kunne se muskelspillet på ryggen hans. Det var en mann som kunne ta pusten fra en kvinne, eller knuse hennes hjerte.

«Og nå skal jeg snu deg rundt.»

Hun bøyde seg ned og berørte den solvarme skulderen.

Hånden hans spratt ut og grep om ankelen hennes. Alwynn kvalte et skrik før hun vred seg løs og tok et skritt tilbake.

Her var det ikke snakk om noe lik. Mannen var i live!

Nå ble det en helt annen sak. Hun var nok villig til å rane en død mann, men ikke en som levde og pustet. Og hun visste at hun ikke kunne følge lord Edwins ordre. Hun ville hjelpe mennesker, ikke drepe dem.

«Rolig nå, jeg skal ikke gjøre deg noe vondt.» Hun la en fast hånd på skulderen hans. Musklene skalv litt under håndflaten hennes, men så slappet han av.

Han stønnet da hun dyttet ham over på ryggen.

«Forstår du? Jeg skal hjelpe deg.»

Hun så ham rett inn i ansiktet. Det var ansiktet til en robust kriger, en som var preget av det livet han hadde levd, men som fremdeles så godt ut. Hun kunne forestille seg hva han hadde gjennomgått ute i den grove sjøen i går kveld. Ansiktet hadde flere blåmerker, og armene var oppskrapte og blodige etter møtet med klipper og skjær. Det var ingen åpenbare tegn på indre skader, men de blå leppene viste at han måtte ha vært døden nær.

De svært spesielle brune øynene hadde en slags taus tiltrekningskraft. Hjertet vred seg i brystet hennes. Hun ville redde ham, ikke bare for å holde løftet til Merri. Hun kunne tilbringe dager med å stirre inn i de øynene. Hun ristet på hodet for å klare tankene. Dette var for dumt. Det var snakk om en fremmed mann.

«Jeg skal hjelpe deg», sa hun mykt. «Jeg tar deg med til et trygt sted. Her ute vil du dø, og jeg tror du heller vil leve.»

